Uvær i store deler av landet - veier stengt etter ras
- Det er mye vann på veiene og dammer overalt, sa vaktoperatør Hanne Norheim i Statens vegvesen til VG i ettermiddag. De enorme vannmassene har skapt store køer og trafikken hopet seg rett og slett opp. I ettermiddag gikk for eksempel en elv over sine bredder og skapte full stopp på Fjøsangerveien i Bergen. - Nå har de fått løst det og det skal være mulig å passere. Men med køene som har dannet seg, kommer det nok til å ta tid, sier Norheim. Vaktoperatøren ber bilister være oppmerksomme på at det lett kan oppstå vannplaning. Fred Sikkerbøl var blant bilistene som ble rammet av vannmassene på Fjøsanger. I ettermiddag satt han i en stillestående kø og kom seg ikke hjem på grunn av vannmassene. Han var bekymret, da barnehagen skulle stenge om et kvarter. - Det er fullstendig kaos! Det er helt vanvittig mye vann i gatene. - Vi skulle kjøre fra byen til Bønes der vi bor, men det var umulig. Nå har vi kjørt i en og en halv time, denne turen tar egentlig femten minutter, sa han til VG. Årsakene til de voldsomme nedbørsmengdene er et stormsenter over Norskehavet. - Fronten har ligget over oss og akkurat passert. Det gir denne nedbøren. Mest nedbør har det vært nord for Bergen, men det har regnet kraftig her også. Prognosene går opp til 80 til 110 millimeter fra i løpet av formiddagen i dag til midnatt, og da er det mest i Sogn og Fjordane, sier vakthavende meteorolog Solbjørg Apeland i StormGeo. Sogn og Fjordane er flere veier stengt på grunn av ras eller fare for ras. Avdelingsdirektør i Statens vegvesen, Nils Magne Slinde, ber folk som skal ut å kjøre om å følge nøye med, melder NRK. Hvilke veier er stengt?Her er alle vegmeldingene fra Statens vegvesen Fredag kveld ble også én person evakuert på grunn av at vannet fløt inn i huset hans ved Sæla i Naustdal. - Vi har fått på plass en gravemaskin til å grave opp elva, slik at vi kan lede vannet vekk fra huset, sier Oddbjørn Aune som er vakthavende ved 110-sentralen i Sogn og Fjordane. I Trøndelag er det sterk vind på kysten, og Leka-fergen er innstilt, skriver NTB. Uværet beveget seg fredag ubønnhørlig mot Trøndelag og kan gi vind opp mot 25 sekundmeter utsatte steder, skriver Trønder-Avisa. I Troms og Vestfinnmark er det meldt storm i natt. - Akkurat nå har det forbigående stilnet litt, men vi venter at den tar seg opp utover kvelden og natten. Vi venter fortsatt opp mot sterk storm i Nord-Troms og i Vestfinnmark i løpet av nattetimene, sier meteorolog Gunnar Noer ved Vervarslinga for Nord-Norge til VG fredag kveld. Det er rett og slett meldt mye vær i helgen. Verst blir det trolig i Midt-Norge og i Nordland. - Lørdag kveld er det ventet sørvest full og kan hende sterk storm, som etterhvert dreier vestlig. Dette kan gi lokale vindkast på 35-45 m/s innover land lørdag kveld og første del av natt til søndag. Lørdag kveld er det også ventet høye bølger inn mot kysten. Signifikant bølgehøyde kan bli 10-12 meter, varsler Meteorologisk institutt. (VG Nett/NTB)
Vedvarende kraftig regnvær har skapt overvann og problemer på Vestlandet i ettermiddag. Flere veier er stengt etter ras.